ሙስናና ብልሹ አሠራር የመንግሥት የሥራ ኃላፊዎችን ተሳትፎ የሚጠይቅ ቢሆንም አመራሮች በሌሎች አጀንዳዎች ተጠምደው ለጉዳዩ ትኩረት አልሰጡትም ተባለ፡፡
ባሕር ዳር፡ ሕዳር 25/2012ዓ.ም (አብመድ) ሙስናና ብልሹ አሠራርን ለመከላከል በሀገር አቀፍ ደረጃም ሆነ በአማራ ክልል ተቋማዊ የመከላከል ስትራቴጂ ተቀርጾ ወደ ሥራ ተገብቷል፡፡ በአማራ ክልልም 18 ቋማት በተለዬ መልኩ ስትራቴጂውን ተግባራዊ እንዲያደርጉ ኃላፊነት ተሰጥቷቸዋል፡፡ በየተቋማቱ ላሉ ሠራተኞች የሥነ-ምግባር ትምህር እንዲሰጡ፣ ለሙስና ተጋላጭነት የሚጨምሩ ነገሮችን በመለየትና ጥቆማዎችን ተቀብለው በማጣራት ለሕግ የሚያቀርቡ የሥነ ምግባር መኮንኖች መዋቅርም ተፈቅዶላቸዋል፡፡ይሁን እንጂ ተቋማት ለሙስና አጋላጭ የሆኑ ምክንያቶችን ለይቶ የመከላከል ውስንነት እንዳለባቸው ነው የአብክመ ሥነ ምግባርና ጸረ ሙስና ኮሚሽን ኮሚሽነር ዝግአለ ገበየሁ የተናገሩት፡፡ እንደ ኮሚሽነሩ ገለጻ ከ18 ተቋማት መካከል ኃላፊነታቸውን በሚገባ የተወጡት ዘጠኙ ብቻ ናቸው፡፡ በአማራ ክልል ያለው የሙስናና ብልሹ አሰራር የመከላከል ሥራ ውጤታማ አለመሆኑንም አቶ ዝግአለ ነግረውናል፡፡ሙስናና ብልሹ አሠራር የመንግሥት የሥራ ኃላፊዎችን ተሳትፎ የሚጠይቅ ቢሆንም ኃላፊዎች በሌሎች አጀንዳዎች ተጠምደው ለጉዳዩ ትኩረት አለመስጠታቸው፣ የማኅበረሰቡ የኅልውና አደጋ የሆነውን ሙስናን ለመከላከል ምቹ ሁኔታ አለማግኘታቸው፣ በኮሚሽኑ ኅብረተሰቡን ተደራሽ የሚያደርግ አደረጃጀት አለመኖሩ እና የፖለቲካ አለመረጋጋቱ የመከላከል ሥራው ውጤታማ ላለመሆኑ በምክንያትነት ተጠቅሰዋል፡፡ የማኅበረሰቡ የሥነ ምግባር እሴቶች መሸርሸር እንዲሁም የምርመራ እና የዐቃቤ ሕግ ሥራው ለሌሎች ተቋማት ተላልፎ መሰጠቱን ተከትሎ ሙስናን የመከላከል ሥራው እንደቆመ አድርጎ መቁጠርም ለሙስናና ብልሹ አሠራር መስፋፋት በምክንያትነት ተነስተዋል፡፡ሙስናና ብልሹ አሠራርን ከመሠረቱ ለመቅጨት መንግሥት እና ሕዝብ ትኩረት እንዲሰጡት ማድረግ፤እንዲሁም ሕጻናትን እና ወጣቶችን በሥነ ምግባር ገንብቶ ማስተማር እና ማሳደግ ዋነኛው አማራጭ መሆኑን ኮሚሽነሩ ተናግረዋል፡፡ የሥነ-ምግባር ግንባታ ስትራቴጂውን ተግባራዊ ለማድረግም በክልሉ ከሚገኙ የትምህርት ተቋማት ጋር ለመሥራት የተጀመሩ እንቅስቃሴዎች መኖራቸውን አስታውቀዋል፡፡